Henriette Kjær (KF), 2010-11-18:
Som flere ordførere har nævnt, behandler vi jo det her lovforslag, dels fordi vi har oplevet en dalende postmængde gennem de seneste år og dermed færre penge i postens kasse, dels fordi vi skal liberalisere posten, som vi er blevet enige om i EU, og det kan der også være meget fornuft i, sådan at man lukker op for konkurrence på det her område.
Men det er klart, at vi, når vi kan se, at der kommer en dalende postmængde, også bliver nødt til at ændre på servicen, for den bliver selvfølgelig påvirket af, at der er færre penge at bruge.
Flere ordførere har også nævnt nogle af de ændringer, der vil ske i form af højere porto for at sende et almindeligt brev og et B-brev, der så dog bliver nemmere at sende for almindelige postkunder, ligesom det også bliver pligtigt at stille sin postkasse ude ved skellet for dem med huse og villaer, der er bygget før 1973.
Årsagen til den her ændring er jo, at det på den måde bliver meget nemmere for postbudet at få afleveret posten.
Man kan sige sig selv, at hvis postbudet skal stille cyklen eller knallerten eller parkere bilen, gå ind ad en længere havegang og bukke sig ned for at levere posten i en brevkasse, så tager det sin tid, og derfor er den her ændring faktisk utrolig effektiv og god.
Det gælder både i forhold til den tid, posten bruger på at levere breve, og fordi den er med til at sikre et bedre arbejdsmiljø.
Huse, der er bygget efter 1973, er jo allerede omfattet af de her regler, ligesom lejligheder har fået fælles postkassesystemer i indgangspartierne.
Det er vigtigt at holde sig for øje, at gangbesværede naturligvis kan få bragt posten direkte til døren, og der arbejdes på en ordning, der er smartere end den nuværende, hvor vi har et mærkat, der hedder »Post til døren«, som man kan sætte på sin postkasse.
Det vil så blive erstattet af en løsning, der ikke er synlig, sådan at folk med skumle bagtanker såsom tyve og andre, der vil ind og benytte sig af, at der er svage mennesker, på den måde ikke kan lure af, hvem der er nemme ofre.
Lovforslaget handler jo også om, at postmarkedet skal liberaliseres og konkurrenceudsættes, og vi Konservative ser gerne, at der kommer konkurrence på det her område og måske dermed også nogle bedre løsninger for postkunderne.
Men det kræver, at man er parat til at påtage sig befordringspligten, som jo betyder, at alle skal have post 6 dage om ugen, uanset om postkunderne bor i København K eller på Læsø.
Så det bliver selvfølgelig en stor opgave at løfte.
Der er dog mulighed for at prøve sig af som virksomhed, der vil ind at konkurrere med posten ved at udvælge sig et mindre distrikt, men det betyder jo så, at man skal betale til den udligningsfond, der bliver lavet, så man dermed er med til at bidrage til, at der også kan blive delt post ud i tyndtbefolkede egne, hvor der ikke er så store gevinster at hente, men hvor det faktisk kan være en udgift at komme af med brevene.
Så at lave både liberaliseringen og at lave de tilpasninger, der er nødvendige, for at posten kan hvile i sig selv, så der ikke skal gives statsstøtte, har ikke været ubetinget nemt, men jeg vil gerne sige tak til de af mine kolleger, der er en del af postforliget.
Det er jo aldrig populært at skære ned på servicen, men det har været nødvendigt i det her tilfælde, og jeg synes, vi er landet meget fornuftigt, så vi Konservative kan naturligvis stemme for lovforslaget her.